ครม.คลอด3มาตรการช่วยเอสเอ็มอี
มติครม.ไฟเขียวคลังคลอด 3 มาตรการช่วยเอสเอ็มอี ทั้งลดภาษีตลาดเอ็มเอไอเหลือ25 %&nbsp;ให้เอสเอ็มอีแบงก์ปล่อยกู้อีก 2,000 ล้านบาท และเพิ่มการค้ำประกันสินเชื่อให้ บสย.อีก 3.6 หมื่นล้านบาท
12 เม.ย. 2554

มติครม.ไฟเขียวคลังคลอด 3 มาตรการช่วยเอสเอ็มอี ทั้งลดภาษีตลาดเอ็มเอไอเหลือ25 % ให้เอสเอ็มอีแบงก์ปล่อยกู้อีก 2,000 ล้านบาท และเพิ่มการค้ำประกันสินเชื่อให้ บสย.อีก 3.6 หมื่นล้านบาท 
นายกรณ์ จาติกวณิช  รมว.คลัง เปิดเผยว่า ที่ประชุมคณะรัฐมนตรี ( ครม. ) เห็นชอบมาตรทางการเงินและการคลัง เพื่อเสริมความแข็งแกร่ง ให้แก่ผู้ประกอบการ เอสเอ็มอี ได้แก่ มาตรการลดภาษีให้กับตลาดเอ็มเอไอ โดยให้นิติบุคคลที่จดทะเบียนในตลาดหลักทรัพย์ เอ็ม เอ ไอ โดยลดอัตราภาษีเงินได้นิติบุคคลเหลือ 25% สำหรับกำไรสุทธิในส่วนที่ไม่เกิน 50 ล้านบาท ทั้งนี้เพื่อส่งเสริมให้บริษัทจดทะเบียนเดิมในตลาดหลักทรัพย์ เอ็ม เอ ไอ สามารถยกระดับเป็นบริษัทขนาดใหญ่ และจูงใจให้มีบริษัทขนาดกลางและขนาดย่อมเข้าจดทะเบียนในตลาดหลักทรัพย์ เอ็ม เอ ไอ มากขึ้น 
สำหรับการช่วยเหลือผู้ประกอบการเอสเอ็มอีในกลุ่มธุรกิจโลจิสติกส์ กลุ่มธุรกิจแฟรนไชส์ ธุรกิจขายตรง รวมทั้งผู้ที่ต้องการสร้างอาชีพ สร้างรายได้ และผู้ที่ได้รับผลกระทบจากอุทกภัยนั้น ทางกระทรวงจะมีการเพิ่มวงเงินสินเชื่อ เพื่อเป็นเงินลงทุนและเงินทุนหมุนเวียนแก่ผู้ประกอบการอีก 2,000 ล้านบาทผ่านธนาคารพัฒนาวิสาหกิจขนาดกลางและขนาดย่อมแห่งประเทศไทยหรือเอสเอ็มอีแบงก์   
นอกจากนี้ เพื่อเป็นการเสริมสร้างการเข้าถึงสินเชื่อของกลุ่มผู้ประกอบการเอสเอ็มอี กระทรวงการคลังยังได้เดินหน้าเพิ่มการค้ำประกันสินเชื่อในลักษณะ Portfolio Guarantee Scheme (PGS) ระยะที่ 3 เป็นจำนวนเงิน 3.6 หมื่นล้านบาท ระยะเวลา 5 ปี ซึ่งคาดว่ามีผลให้วงเงินสินใหม่เพิ่มขึ้นอีก  1.08 แสนล้านบาท โดยมีการกำหนดสัดส่วนความรับผิดชอบดังกล่าวจะช่วยจำกัดความสูญเสียของ บสย. อีกด้วย